Video: Peperduur whiskey volop by weermagfunksie | Maroela Media
Genl. Solly Shoke, nou afgetrede hoof van die weermag, is die afgelope ruk by 'n rits swierige gesellighede vaarwel toegeroep – maar dit was 'n video van die tafels wat kreun onder uitsoekwhiskey wat talle mense laat gal braak het.
In die video wat op sosialemediaplatforms rondgestuur word, kan bottels peperduur drank duidelik gesien word waar dit op die tafels uitgestal word.
Bottels Johnnie Walker, Glenlivet, Glenfiddich en Bells kan onder meer gesien word.
'n Vinnige internetsoektog na die pryse van sommige van die bottels op die video het die volgende opgelewer:
Glenfiddich 15 YO Solera Reserve Single Malt: R829
Jameson 18 YO Limited Reserve Irish Whiskey in Gift Box: R1 749
Glenlivet 15 YO Single Malt: R899
Johnnie Walker Green Label: R819
Kobus Marais, die DA se woordvoerder oor verdediging, sê die video is ook onder sy aandag gebring.
"Dit is verontrustend. Dit is al die uitsonderlike whiskey-handelsmerke en 'n skreiende skande dat dít die weermag se prioriteit is," sê Marais.
Hy het reeds skriftelike vrae oor verskeie afskeidsgesellighede wat glo vir Shoke gehou is, ingedien.
Daar is ook vrae oor uit watter begrotingsitems die drankies betaal is, asook wie dit goedgekeur en eindelik afgeteken het.
"Dit is van die topdrankhandelsmerke en dit staan op elke tafel," sê Marais.
Hy sê indien die drank vir die funksies geborg was, wil hy ook weet wie die borg daarvoor was.
Marais sê in die lig van kwaai begrotingsbesnoeiings en fiskale beperkings wat die weermag onder groot druk plaas, moet daar gevra word of die funksies – en die drank wat oënskynlik daar bedien is – die weermag se hoogste prioriteit is.
Ingevolge 'n opdrag van die nasionale tesourie mag die betaling vir alkoholiese verversings nie ingesluit word in die reis- en verblyfkoste van amptenare of departemente, grondwetlike instellings of openbare instellings nie.
Uitgawes vir alkohol mag ook nie geëis word as deel van vergoedbare uitgawes nie.
Luidens die bepalings mag geld slegs aan alkoholiese verversings bestee word by staatsbankette, geleenthede wat gehou word vir die bevordering van Suid-Afrika, sy goedere of dienste, of wanneer buitelandse afgevaardigdes onthaal word.
Marais sê selfs al sou dit die geval wees, moet vrae oor die weermag se bestedingsprioriteite steeds gevra word.
Maroela Media het Dinsdag 'n navraag aan die weermag gerig en wag steeds op terugvoer.
Posted by Susan Puren on Monday, June 7, 2021
Lekke man, keep on walking, keep on spending …
MM, wanneer julle uiteindelik die Weermag in die hande gaan kry, gaan hulle net sê: " Maar ons het julle herhaalde kere geskakel, en julle het nie geantwoord nie…".
Dis mos die nuwe norm in SA vir swak dienslewering.
Hulle gaan met een of ander simpel verskoning vorendag kom en alles sal soos gewoonlik onder die mat gevee word
Geen probleem nie. Die gewone belastingbetalers sal betaal.
Hierdie is nie heeltemal iets nuuts nie, ek kan onthou gedurende my diensplig jare (1981) het ons gehelp om 'n saal in Voortrekkerhoogte vir 'n weermag funksie op te maak. Die tema was ruimte-eeu en die plek is omtrent blink opgemaak, daar was duisende rolle tin foelie gebruik, ligte ens. Die tafels en stoele met wit oorgetrek en die kos was uit die boonste rakke, kaviaar was ook bedien en dan natuurlik drank, KWV, net die beste, dit alles vir die offisiere en hulle gardes.